ΓΡΑΠΤΗ ΕΡΩΤΗΣΗ P-2344/98

υποβολή: Antonios Trakatellis (PPE) προς την Επιτροπή

(13 Ιουλίου 1998)

Θέμα: Εφαρμογή ελληνικού νόμου 2538/97 για τρόφιμα που παραβιάζει κοινοτική νομοθεσία

Η Επιτροπή με την απάντησή της στο ερώτημά μου (Η-376/98)(1) σχετικά με τις διατάξεις του πρόσφατου ελληνικού νόμου 2538/97 που αφορά ορισμένα τρόφιμα (γαλακτομικά προϊόντα, ελαιόλαδο, συσκευασμένους χυμούς φρούτων, το μέλι και συσκευασμένα προϊόντα κρέατος), με πληροφόρησε ότι μια νομοθετική διάταξη η οποία θα απαγόρευε κατά την παραγωγή την ανάμειξη συστατικών από διαφορετικές γεωγραφικές περιοχές, θα μπορούσε να συνιστά παραβίαση κοινοτικών οδηγιών. Παρόλα αυτά, οι ελληνικές αρχές ξεκίνησαν την εφαρμογή του νόμου και συγκρότησαν εθνική επιτροπή εισήγησης κυρώσεων σε παραγωγούς και εμπόρους τροφίμων και ποτών και ήδη πραγματοποιήθηκαν και έλεγχοι στην ελληνική αγορά.

1. Τι έχει πράξει η Επιτροπή και τι σκοπεύει να πράξει σχετικά δεδομένου ότι ήταν ενήμερη αυτού του νόμου ο οποίος δημιουργεί τεράστιες γραφειοκρατικές διαδικασίες, που επιβαρύνουν δυσανάλογα την παραγωγή και το εμπόριο ενώ ταυτόχρονα πλήττουν τους μικρούς παραγωγούς και τις μικρομεσαίες επιχειρήσεις;

2. Δεν νομίζει η Επιτροπή ότι εμποδίζεται η οικονομική δραστηριότητα και το ενδοκοινοτικό εμπόριο από τις διατάξεις αυτού του νόμου που απαγορεύει την ανάμειξη ομοειδών συστατικών διαφορετικής χώρας παραγωγής και επιβάλλει την υποχρεωτική αναγραφή όλων των συστατικών που έχουν χρησιμοποιηθεί στα προϊόντα;

Απάντηση του κ. Bangemann εξ ονόματος της Επιτροπής

(5 Αυγούστου 1998)

1. Η Επιτροπή επιβεβαιώνει το γεγονός ότι ενημερώθηκε για την ύπαρξη του ελληνικού νόμου 2538/97 από προσφυγή που κατατέθηκε στα τέλη Ιανουαρίου 1998. Ο νόμος 2538/97 περιλαμβάνει, όντως, διάταξη με την οποία απαγορεύεται η ανάμειξη συστατικών διαφορετικής καταγωγής. Μια τέτοια διάταξη συνιστά, δυνάμει, παράβαση των άρθρων 30 και ακολούθων, της Συνθήκης ΕΚ.

Η Επιτροπή απηύθυνε στις ελληνικές αρχές αίτηση για σχετική ενημέρωση. Οι τελευταίες απήντησαν ότι η περί ής ο λόγος διάταξη, με την οποία απαγορεύεται η ανάμειξη προϊόντων διαφορετικής καταγωγής, προβλέπεται να καταργηθεί, κατόπιν τροποποιήσεως που κατετέθη στο Εθνικό Κοινοβούλιο. Η Επιτροπή σημείωσε με ικανοποίηση ότι οι ελληνικές αρχές θα θέσουν, κατ' αυτόν τον τρόπο, τέρμα στην κατάσταση παράβασης.

2. Το Αξιότιμο Μέλος του Κοινοβουλίου αναφέρεται στις διατάξεις του νόμου 2538/97 με την οποία απαιτείται η σχεδόν εξαντλητική απαρίθμηση όλων των ουσιών που υπεισέρχονται στη σύνθεση των προϊόντων. Η Επιτροπή θεωρεί ότι μία τέτοια υποχρέωση δεν μπορεί να αποτελέσει παράβαση της εφαρμοστέας κοινοτικής νομοθεσίας - δηλ. της οδηγίας 79/112/ΕΟΚ του Συμβουλίου της 18ης Δεκεμβρίου 1978 περί συγκλίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή, καθώς και με τη διαφήμισή τους(2).

Αντίθετα, η προσοχή της Επιτροπής εστράφη σε άλλες διατάξεις του νόμου 2538/97: ο νόμος επιβάλλει την αναγραφή του ποσοστού των συστατικών που χρησιμοποιούνται στα εν λόγω τρόφιμα. Επιπλέον, επιβάλλει την αναγραφή, στην επισήμανση των εν λόγω προϊόντων, της χώρας καταγωγής τους, καθώς και της χώρας καταγωγής των χρησιμοποιούμενων συστατικών. Τέλος, επιβάλλει την αναγραφή, στην επισήμανση των εν λόγω προϊόντων, του ονόματος και της διεύθυνσης του παραγωγού, του συσκευαστή ή, στην περίπτωση μη ελληνικών προϊόντων, του διανομέα στην Ελλάδα.

Οι διάφορες αυτές υποχρεώσεις επισήμανσης ενδέχεται, εκ πρώτης όψεως, να συνιστούν παράβαση της οδηγίας 79/112/ΕΟΚ και, ως εκ τούτου, να θίγουν την οικονομική δραστηριότητα και τις ενδοκοινοτικές συναλλαγές. Το θέμα αυτό εθίγη σε επιστολή προς τις ελληνικές αρχές, οι οποίες δήλωσαν ότι δεν συμμερίζονταν την άποψη της Επιτροπής. Η Επιτροπή εξετάζει όλα τα στοιχεία του θέματος και δεν θα παραλείψει να το εκτιμήσει υπό το φως της διαδικασίας που προβλέπεται στο άρθρο 169 της Συνθήκης ΕΚ.

(1) Συζητήσεις του Ευρωπαϊκού Κοινοβουλίου (Μάρτιος 1998).

(2) ΕΕ L 33, 8.2.1979.